答蘇子美離京見寄
作者：歐陽修
朝代：宋

paragraphs: 眾奇子美貌，堂堂千人英。
我獨疑其胸，浩浩包滄溟。
滄溟產龍蜃，百怪不可名。
是以子美辭，吐出人輒驚。
其於詩最豪，奔放何縱橫。
眾絃排律呂，金石次第鳴。
間以險絕句，非時震雷霆。
兩耳不及掩，百痾爲之醒。
語言既可駭，筆墨尤其精。
少雖嘗力學，老乃若天成。
濡毫弄點畫，信手不自停。
端莊雜醜怪，羣星見攙槍。
爛然溢紙幅，視久無定形。
使我終老學，得一已足矜。
而君兼眾美，磊落猶自輕。
高冠出人上，誰敢揖其膺。
羣臣列丹陛，幾位缺公卿。
使之束带立，可以重朝廷。
況令參國議，高論吐崢嶸。
惜哉三十五，白髮今已生。
近者去江淮，作詩寄離情。
口誦不及寫，一日傳都城。
退之序百物，其鳴由不平。
天方苦君心，欲使發其聲。
嗟我非鸑鷟，徒思和嚶嚶。
因風幸數寄，警我聾與盲。